AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartis viešajai įstaigai „Plačiajuostis internetas”

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2016 m. kovo 23 d. gavo viešosios įstaigos „Plačiajuostis internetas“ raštą Nr. R-92 „Dėl patalpų suteikimo“, kuriuo prašoma 10 metų perduoti patalpas plačiajuosčio tinklo RAIN mazgų įrengimui Molėtų rajono savivaldybei nuosavybės teise priklausančiuose pastatuose, esančiuose Joniškio mstl. ir Suginčių k. Įrengti RAIN mazgai panaudojami sudarant galimybes gauti plačiajuosčio ryšio paslaugas tolimesnėse atitinkamų seniūnijų vietovėse. Raštu įsipareigojama atlikti perduotų patalpų einamąjį ir kapitalinį remontus, pridedami įstatai.

Viešoji įstaiga „Plačiajuostis internetas“ buvo įrengusi RAIN mazgus administraciniame pastate Joniškio mstl. ir bendrabučio pastate Suginčių k. Priėmus sprendimą administracinį pastatą Joniškio mstl. parduoti viešajame aukcione, o bendrabučio pastatą Suginčių k. nurašyti ir nugriauti, viešajai įstaigai „Plačiajuostis internetas“ buvo pasiūlytos kitos patalpos: mokyklos pastate, esančiame Molėtų r. sav., Joniškio sen., Joniškio mstl., Arino g. 14, ir lopšelio-darželio pastate, esančiame Molėtų r. sav., Suginčių sen., Suginčių k., Darželio g. 1. Įstaigų, kurios valdo pastatus patikėjimo teise, direktorių įsakymais perduodamos patalpos pripažintos nebereikalingomis jų veiklai.

Parengto sprendimo projekto tikslas – perduoti 10 metų pagal turto panaudos sutartį viešajai įstaigai „Plačiajuostis internetas“ savivaldybei nuosavybės teise priklausančias ir šiuo metu Molėtų r. Joniškio mokyklos-daugiafunkcio centro bei Molėtų „Vyturėlio“ vaikų lopšelio-darželio patikėjimo teise valdomas patalpas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 24 punktas, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 2 punktas, 3 dalies 3 punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.2 papunktis ir 6.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – viešajai įstaigai „Plačiajuostis internetas“ bus perduotos patalpos, kuriose bus įrengti RAIN mazgai ir sudarytos galimybes gauti plačiajuosčio ryšio paslaugas tolimesnėse rajono vietovėse.

Neigiamų pasekmių nenumatoma.

**4. Priemonės sprendimui įgyvendinti**

Bus parengtos ir pasirašytos turto panaudos sutartys bei turto perdavimo – priėmimo aktai.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų r. Joniškio mokykla-daugiafunkcis centras ir Molėtų „Vyturėlio“ vaikų lopšelis-darželis.